5.		Návrh na zmenu rozhodnutia o osobnej starostlivosti
			(§ 25 ods. 4 Zákona o rodine)
Okresnému súdu
Rimavská Sobota
V Rimavskej Sobote, dňa 10. 10. 2022
Maloleté dieťa: 	Patrik Rovničan, nar. 1. 7. 2012, bytom u matky, štátne občianstvo SR
Otec:	Ján Rovničan, nar. 1. 6. 1972, bytom Horná 25, Rimavská Sobota, štátne občianstvo SR
Matka:	Elena Kvasnicová, nar. 7. 12. 1967, bytom Dolná 6, Rimavská Sobota, štátne občianstvo SR
návrh otca o zmenu rozhodnutia o osobnej starostlivosti
o maloletého Patrika Rovničana, nar. 1. 7. 2012
I.
Manželstvo s matkou bolo rozvedené dňa 7. 6. 2021 rozsudkom Okresného súdu v Rimavskej Sobote č. k. 15P/449/2021-59, ktorý nadobudol právoplatnosť dňa 12. 8. 2021. Maloletý Patrik Rovničan, nar. 1. 7. 2012, ktorý pochádza z tohto manželstva, bol na čas po rozvode zverený do osobnej starostlivosti matky. Ja som bol zaviazaný platením výživného vo výške 150 € mesačne. Zároveň bol upravený styk s maloletým Patrikom, a to tak, že som oprávnený sa s ním stretávať každý párny týždeň od piatku 16.00 hod. do nedele 15.00 hod. 
Dôkazy:
–	Rozsudok Okresného súdu v Rimavskej sobote 15P/449/2021-59 zo dňa 7. 6. 2021
II.
Už od rozvodu manželstva bola realizácia styku s maloletým problematická. Matka mi styk s maloletým umožnila len výnimočne. So synom vychádzame veľmi dobre, syn sa zo stretnutia so mnou vždy teší, tiež sa spytuje na svojich starých rodičov z mojej strany, s ktorými trávil za trvania nášho manželstva s matkou mnoho času. Súdom stanovené výživné platím pravidelne, maloletému okrem toho platím stavebné sporenie, spolu s mojimi rodičmi mu pravidelne nakupujeme aj potrebné ošatenie či športové potreby. Od mája 2022 mi matka neumožňuje stýkať sa s maloletým, zatajuje sa, nedvíha telefón, jej rodičia mi uviedli, že by som sa do ich života už nemal starať. 
Dôkazy:
–	Výsluch účastníkov
–	Výsluch maloletého
–	Výsluch svedkov – rodičov matky Hortenzie Kvasnicovej a Izidora Kvasnicu, bytom Dolná 6, Rimavská Sobota
III.
Matka nemá na neumožňovanie mi styku s maloletým žiadny dôvod. Maloletého som si vyzdvihoval aj vracal v mieste bydliska matky vždy včas a riadne, pričom bolo o neho vždy náležite postarané. K návratu k matke som ho musel častokrát prehovárať, nakoľko sa so mnou cítil vždy dobre. V súčasnosti bývam spolu s rodičmi v dvojgeneračnom rodinnom dome so záhradou, pracujem ako finančný poradca a môj priemerný čistý príjem činí okolo 1 000 €. Mám za to, že sú u mňa vytvorené podmienky pre zabezpečenie osobnej starostlivosti o maloletého Patrika a v jeho záujme nepochybne je aj to, aby bol zverený do osobnej starostlivosti toho z rodičov, ktorý uznáva rolu a dôležitosť druhého rodiča v živote dieťaťa. 
Vzhľadom na vyššie uvedené preto navrhujem, aby súd po vykonanom dokazovaní vydal nasledovný
rozsudok:
Súd mení rozsudok Okresného súdu v Rimavskej Sobote č. k. 15P/449/2021-59 zo dňa 7. 6. 2021 v časti týkajúcej sa zverenia maloletého Patrika Rovničana, nar. 1. 7. 2012 do osobnej starostlivosti tak, že súd maloletého zveruje do osobnej starostlivosti otca Jána Rovničana, nar. 1. 6. 1972. 
Matka je povinná prispievať na výživu maloletého sumou 60 €, a to vždy do 20. dňa v kalendárnom mesiaci vopred do rúk otca, počnúc dňom právoplatnosti tohto rozsudku. 
Matka je oprávnená stretávať sa s maloletým každý nepárny týždeň od piatku 18.00 hod. do nedele 15.00 hod. s tým, že matka si maloletého prevezme a po ukončení styku odovzdá v mieste bydliska otca. 
Ján Rovničan
Poznámky
Ak jeden z rodičov opakovane bezdôvodne a zámerne neumožňuje druhému rodičovi styk s maloletým dieťaťom, súd môže na návrh niektorého z rodičov zmeniť rozhodnutie o osobnej starostlivosti. 
Ustanovenie § 25 ods. 4 Zákona o rodine upravuje osobitný druh zmeny pomerov spočívajúci v skutočnosti, že jeden z rodičov opakovane bezdôvodne a zámerne neumožňuje druhému rodičovi upravený styk s maloletým dieťaťom.
Súd k zmene rozhodnutia o osobnej starostlivosti pristúpi len pokiaľ by táto zmena bola v záujme maloletého dieťaťa. V týchto prípadoch je povinnosťou súdu, aby najprv skúmal podrobným spôsobom motívy rodiča, ktorý vychováva dieťa a má ho v osobnej starostlivosti, ktoré ho vedú k neumožňovaniu styku druhému rodičovi s maloletým dieťaťom. Ak je konanie rodiča, ktorý má dieťa v osobnej starostlivosti v rozpore so záujmom dieťaťa (a tak je tomu aj vtedy, ak je toto konanie len prejavom svojvôle a prehliadania významu spoluúčasti druhého rodiča na výchove dieťaťa), uváži súd vždy, či nie sú splnené podmienky pre eventuálnu zmenu výchovného prostredia maloletého dieťaťa a rozhodnutia o osobnej starostlivosti.
Na konanie je miestne príslušný okresný súd, v obvode ktorého má maloletý v čase začatia konania bydlisko (t. j. faktický dlhodobý pobyt) určené dohodou rodičov alebo iným zákonným spôsobom, pričom konanie je oslobodené od súdnych poplatkov.